ประธานสภาผู้แทนราษฎร เรียกประชุมสภาผู้แทนราษฎร นัดแรกวันที่ 25 พฤษภาคมนี้
นายแพทย์สุกิจ อัถโถปกรณ์ ที่ปรึกษาประธานสภาผู้แทนราษฎร กล่าวว่า ภายหลังมีพระราชกฤษฎีกาเรียกประชุมรัฐสภาตั้งแต่วันที่ 22 พฤษภาคม 2565 นายชวน หลีกภัย ประธานสภาผู้แทนราษฎร ได้เรียกประชุมสภาผู้แทนราษฎร นัดแรกในวันที่ 25-26 พฤษภาคมนี้ โดยขณะนี้มีกฎหมายที่คณะกรรมาธิการพิจารณาแล้วเสร็จค้างการพิจารณาอยู่ 9 ฉบับ และมีร่างพระราชบัญญัติที่เสนอให้พิจารณาเป็นเรื่องด่วน 13 ฉบับ ซึ่งมีร่างพระราชบัญญัติ 1 ฉบับ ที่เสนอโดยคณะรัฐมนตรี ประธานสภาผู้แทนราษฎรยังได้เรียกประชุมเป็นพิเศษเพิ่มอีก 1 วัน ในวันศุกร์ที่ 27 พฤษภาคมนี้ เพื่อพิจารณาเรื่องที่คณะกรรมาธิการพิจารณาเสร็จแล้ว โดยประธานสภาผู้แทนราษฎรต้องการให้มีการพิจารณากฎหมายและเรื่องค้างพิจารณาให้ได้มากที่สุดเพื่อเป็นประโยชน์ต่อประเทศชาติและประชาชน สำหรับการประชุมสัปดาห์ต่อไปจะเป็นเรื่องที่สำคัญคือ ร่างพระราชบัญญัติงบประมาณรายจ่ายประจำปีงบประมาณ 2566 โดยประธานสภาผู้แทนราษฎร ได้ให้มีการประชุมวาระที่ 1 ชั้นรับหลักการ ในวันที่ 31 พฤษภาคม - 2 มิถุนายน 2565 ดังนั้นเพื่อให้การประชุมเป็นไปตามกำหนด จึงได้ตกลงกับคณะรัฐมนตรีว่าจะต้องนำส่งเรื่องของร่างพระราชบัญญัติงบประมาณรายจ่ายประจำปีงบประมาณ 2566 มายังสภาในวันที่ 17 พฤษภาคมนี้ และจะแจกจ่ายให้ ส.ส.ตั้งแต่วันที่ 19 พฤษภาคม เพื่อ ส.ส. ได้มีเวลาศึกษารายละเอียดในร่างพระราชบัญญัติงบประมาณดังกล่าว เพื่อนำมาพิจารณาในวาระที่ 1 ต่อไปส่วนการประชุมร่วมรัฐสภา ขณะนี้มีร่างกฎหมายเกี่ยวกับการปฏิรูปประเทศคือ ร่างพระราชบัญญัติตำรวจ ที่รอการพิจารณาอยู่ รวมไปถึงร่างพระราชบัญญัติประกอบรัฐธรรมนูญเกี่ยวกับการเลือกตั้งทั้ง 2 ฉบับ ที่ขณะนี้อยู่ในการพิจารณาของคณะกรรมาธิการฯ เบื้องต้นประธานรัฐสภายังไม่ได้กำหนดวันนัดประชุม เนื่องจากต้องหารือกับทุกฝ่ายที่เกี่ยวข้องก่อน